
PROLOG

FØR

TOM

Jeg er fryktelig, håpløst, uendelig og idiotisk forelsket.

Hun heter Daisy. Vi traff hverandre da vi var fire år gamle. Jeg har vært forelsket i denne jenta siden jeg var fire år – så patetisk er jeg. Jeg så henne på lekeplassen da hun matet sultne ekorn med biter av smørbrødet sitt, og det eneste jeg var i stand til å tenke på, var at jeg aldri hadde møtt et levende vesen som var så vakker og så snill som Daisy Driscoll. Og jeg var fortapt.

Det gikk lang tid før jeg fortalte henne hva jeg følte. Jeg klarte det ikke. Det virket helt usannsynlig at denne engelen med gullhår og lyseblå øyne og hud som porselenet i vaskeservanten på badet vårt skulle føle en tiendedel av det jeg følte for henne, så det var ingen vits i å prøve.

Men i det siste har det forandret seg.

I det siste har Daisy latt meg følge henne hjem fra skolen. Hvis jeg er heldig, får jeg holde henne i hånden, og hun sender meg det lille, hemmelige smilet på de kirsebærrøde leppene som gjør meg mo i knærne. Jeg har begynt å tro at hun kanskje vil at jeg skal kysse henne.

Men jeg er redd. Jeg er redd for at hun kommer til å gi meg en ørefik hvis jeg prøver å kysse henne. Jeg er redd for at hvis jeg forteller henne hva jeg virkelig føler, vil hun se medfølende på meg og forklare meg at hun ikke føler det på samme måte. Jeg er redd for at hun kanskje aldri lar meg få følge henne hjem igjen.

Men det er ikke det jeg er aller mest redd for.

Det jeg er aller mest redd for, er at hvis jeg bøyer meg for å kysse Daisy, vil hun la meg gjøre det. Jeg er redd for at hun vil si ja til å bli kjæresten min. Jeg er redd for at hun vil slippe meg inn på soverommet sitt når foreldrene hennes ikke er hjemme, så vi endelig kan være alene sammen.

Og jeg er livredd for at i det øyeblikket jeg er alene med henne, vil jeg legge hendene mine rundt den pene, hvite halsen hennes og skvise livet ut av henne.


KAPITTEL 1

NÅTID

SYDNEY

Hvem er denne mannen, og hva har han gjort med daten min?

Jeg skulle treffe en mann som heter Kevin, til middag klokken åtte i kveld. Vel, det skulle være en drink klokken seks – det er lettere å stikke av fra en drink – men så sendte Kevin meg en melding gjennom datingappen Cynch og sa at han ble forsinket på jobben, og kunne vi gjøre det om til middag klokken åtte?

Mot bedre vitende sa jeg ja.

Men Kevin virket veldig hyggelig da vi tekstet. Og han er veldig søt på bildene. Skikkelig søt. Han har et gutteaktig smil med et glimt i øyet, og det lysebrune håret faller ned over pannen på en bedårende rufsete måte. Han ligner på en ung Matt Damon. Jeg har vært på dårlige dater gjennom Cynch, men akkurat denne gangen var jeg forsiktig optimist. Jeg kom til og med for tidlig til restauranten, og de siste ti minuttene har jeg tilbrakt i baren med å vente spent på at han skal komme.

«Sydney?» spør mannen som står foran meg.

«Ja?»

Jeg stirrer på mannen og venter på at han skal fortelle meg at Kevin har omkommet i en tragisk taxiulykke på vei til daten vår, for denne mannen er definitivt ikke Kevin. Men isteden strekker han fram hånden.

«Jeg er Kevin,» sier han.

Jeg rikker meg ikke fra barkrakken. «Er du?»

Ok, la oss være realistiske her – ingen ser like bra ut i virkeligheten som de gjør på bildene de legger ut på en datingapp. Jeg mener, hvis du er ute etter en date, tar du ikke et bilde av deg selv når du har rullet deg ut av senga i bakrus. Du jåler deg til, tar femti forskjellige bilder fra alle tenkelige vinkler og med et titall forskjellige lyssettinger, og så velger du det aller beste. Det er bare sunn fornuft.

Og hei, det perfekte bildet ble kanskje tatt for ti år siden. Jeg er ikke enig i denne logikken, men jeg skjønner at folk gjør det.

Men denne fyren …

Ikke snakk om at det er samme mann som på Cynch-profilen hans.

Selv om det ikke er pent av meg å gjøre det, tar jeg opp mobilen fra vesken og åpner appen rett foran nesen på ham. Jeg sammenligner den gutteaktige, kjekke mannen på bildet med mannen som står foran meg. Ja – nei.

Kveldens date er minst ti år eldre enn fyren på bildet og tynn som en strek, på grensen til avmagret. Jeg tror også at øynene hans har en annen farge. Det blonde håret begynner å bli tynt, men det som er igjen av det, er langt og samlet i en sjuskete hestehale.

Dette er ikke den samme mannen som på bildet. Jeg er mye sikrere på det enn jeg er på det faktum at jeg liker å gå lange turer i Central Park og binge Netflix.

«Jo, det er meg,» forsikrer Falske Kevin meg. (Selv om det egentlig er fyren på bildet som er Falske Kevin. Det er kanskje virkelig et bilde av Matt Damon. Jeg begynner å tro at det muligens er det.)

Jeg skal til å protestere og si at han overhodet ikke ligner på bildet, men ordene høres så overfladiske ut i hodet mitt. Ok, Kevin ser helt annerledes ut enn på profilbildet sitt. Men har det egentlig noe å si? Vi har tekstet gjennom Cynch, og han virker som en grei fyr. Jeg burde gi ham en sjanse.

Og hvis det ikke går bra, skal min venninne Gretchen ringe meg om tjue minutter med en oppdiktet unnskyldning for å få meg ut derfra i full fart. Jeg går aldri, aldri på date uten å ha en redningsplan som er avtalt på forhånd.

«Veldig hyggelig å få møte deg i virkeligheten,» sier den ekte Kevin. «Du ser akkurat ut som på bildet.»

Forventer han at jeg skal si det samme til ham? Er dette en slags test? «Hm,» sier jeg.

«Kom igjen,» sier han. «La oss sette oss.»

Vi finner en bås i hjørnet av baren. Mens vi går mot den, kan jeg ikke unngå å legge merke til at Kevin tårner over meg. Jeg har en tendens til å like høye menn, men han trenger virkelig å få litt kjøtt på beina. Det føles som om jeg går ved siden av et kosteskaft.

«Jeg er så glad for at vi endelig fikk til dette,» sier Kevin til meg da han glir inn på setet overfor meg. Hvorfor er hestehalen hans så ustelt? Kunne han ikke i det minste ha gredd den før vi skulle møtes?

«Jeg også,» sier jeg, og jeg lyver bare litt.

Han saumfarer meg med blikket og får et anerkjennende uttrykk i det magre ansiktet. «Det må jeg si, Sydney, nå som vi faktisk møtes i virkeligheten, føler jeg oppriktig at du er den perfekte kvinnen.»

«Åh?»

«Absolutt.» Han smiler strålende til meg. «Hvis jeg hadde lukket øynene og sett for meg den perfekte jenta, ville det vært deg.»

Wow. Det var … søtt. Muligens en av de fineste komplimentene jeg har fått på et stevnemøte. Takk skal du ha, Ekte Kevin. Jeg begynner å bli glad for at jeg ikke snudde og gikk. Og som jeg sa, jeg liker høye menn, så selv om han er veldig annerledes enn profilen sin, kjenner jeg et lite nøkk av tiltrekning. «Takk skal du ha.»

«Vel,» legger han til, «bortsett fra armene dine.»

«Armene mine?»

«De er litt slappe.» Han rynker på nesen. «Men bortsett fra det, wow. Som jeg sa, du er den perfekte kvinnen.»

Vent nå litt. Er armene mine for slappe? Sa han virkelig det til meg?

Enda verre er det at nå anstrenger jeg meg for å smugkikke på de bare armene mine. Og hvorfor valgte jeg en ermeløs kjole i kveld? Jeg har bare to ermeløse kjoler i klesskapet. Jeg kunne ha tatt på meg noe med ermer som ville ha skjult de tydeligvis grusomme armene mine, men nei da, jeg valgte denne.

«Kan jeg hente noe å drikke til dere?»

En servitør står over oss med hevede øyenbryn. Jeg river blikket løs fra de uformelige armene mine og ser opp på henne. «Jeg … jeg tar en Cola Light.»

«En Cola Light?» Kevin virker fornærmet. «Det er kjedelig. Bestill en ordentlig drink.»

Jeg drikker aldri alkohol når jeg er på første date med en mann som jeg har møtt på Cynch. Jeg vil ikke svekke dømmekraften min på noen måte. «Cola Light er en ordentlig drink.»

«Nei, det er det ikke.»

«Vel, det er en væske.» Jeg glor på ham over den klisne bordplaten. «Så da kaller jeg det en drink.»

Kevin himler med øynene mot servitøren. «Greit, da tar jeg en Corona, og hun tar en Cola Light.» Så blunker han til servitøren og former ordet unnskyld.

Jeg kikker på håndvesken jeg har ved siden av meg. Har ikke Gretchen tenkt å ringe? Jeg trenger en fluktvei.

Men jeg er kanskje ikke rettferdig. Jeg har bare kjent Ekte Kevin i fem minutter. Jeg bør gi ham en ordentlig sjanse. Det var tross alt derfor jeg ba Gretchen om å ringe etter at daten hadde vart i tjue minutter. Fem minutter er for kort tid til å bedømme noen. Hvis jeg ikke er villig til å gi en fyr mer enn fem minutter, kommer jeg til å gå på bare første dater de neste tjue årene. Og den luksusen har jeg ikke nå som jeg er trettifire år gammel,

«Se det,» kommenterer Kevin og følger ryggen til servitøren med øynene mens hun går for å hente drinkene våre. «Hun har virkelig fine armer.»

Gretchen, hvor er du?


KAPITTEL 2

«Så du må betale to tusen dollar hvis du er ny i gruppen,» forklarer Kevin meg, «men for hver pakkereise man selger, får man en kommisjon på fem tusen dollar. Ganske utrolig, ikke sant?»

Jeg sleper en av pommes fritesene mine gjennom en liten sti av ketsjup på tallerkenen min. Vi er nesten førti minutter ute i daten, og jeg er fortsatt her, uforklarlig nok. Dumme Gretchen. Hun kliner vel med kjæresten eller noe og har glemt stakkars lille meg. Jeg har til og med tekstet henne «SOS», og hun har fortsatt ikke ringt meg.

«Jeg kan helt sikkert få deg med i gruppen.» Kevin knasker på en spicy barbecue kyllingvinge – han har utrolig god appetitt til å være så tynn. Jeg påpekte én gang at han hadde fått barbecuesaus på kinnet, og da tørket han den bort, men hver gang han tar en ny bit, får han enda mer i ansiktet. På et tidspunkt gikk jeg lei av å fortelle ham at han var skitten i ansiktet. «Vil du at jeg skal ringe Lois på hovedkontoret? Dette er en fantastisk mulighet, Sydney. Du har flaks som støtte på meg.»

«Nei, ellers takk,» sier jeg.

Kevin strekker seg fram og tar min Cola Light. Da kyllingvingene kom, klaget han over at de var for sterkt krydret, og så, i løpet av et kvarter, har han tømt i seg ølen sin, en øl til, og nå har han beslaglagt colaen min. «Hvorfor ikke? Hvorfor takker du nei til muligheten til å tjene et sekssifret beløp i året?»

«Fordi det er et pyramidespill?»

«Et pyramidespill!» Kevin humrer. «Hvorfor tror du det?»

«Fordi jeg er regnskapsfører og vet hva et pyramidespill er.»

«Nei, du forstår ikke,» insisterer han. «Hør her, jeg prøver å gjøre deg en tjeneste, Sydney. Du har er dødskjedelig jobb hvor du knuser tall hver eneste dag. Ville du ikke heller gjøre et par salg i året og slappe av resten av tiden på din egen luksuriøse ferieeiendom?»

Jeg vet ikke hva jeg skal si til det, så isteden tar jeg vesken min. «Jeg må på toalettet.»

Jeg håper at det er et vindu der som jeg kan klatre ut av.

Da jeg kommer inn på dametoalettet, oppdager jeg at det dessverre ikke har noe vindu. Dermed bruker jeg faktisk toalettet, før jeg tilbringer to minutter med å studere meg selv i speilet og undersøke de «slappe» armene mine grundig. De ser da ikke så ille ut, eller?

Eller?

Jeg googler «slankende armøvelser» på telefonen idet den begynner å ringe. Gretchens navn dukker opp på skjermen, og kjeven min strammer seg. Endelig ringer hun. Etter at måltidet har vart i førtifem jævla minutter. Jeg sveiper for å svare på samtalen.

«Ærlig talt, Gretchen!» bjeffer jeg inn i telefonen uten engang å si hallo. «Jeg har vært på verdens verste date, og det er nesten bare din skyld.»

Det er ikke helt rettferdig. Ekte Kevin fortjener minst 50 prosent av æren for denne grusomme kvelden. Men jeg er dritsur, og jeg må la det gå ut over en eller annen.

«Jeg er så lei for det!» roper Gretchen. «Randy og jeg så en film, og så gikk bare tiden …»

«Jaha.»

«Jeg hadde ikke engang lyst til å se den filmen,» insisterer hun. «Randy lovet meg at han skulle minne meg på å ringe, men så – vel, du vet.»

Jeg hører Randy i bakgrunnen. Han sier: «Hei! Ikke si at det var min skyld!» Og så fniser Gretchen som om han kiler henne eller noe. Jeg biter meg i leppen og gremmer meg over at Gretchen og Randy er så søte sammen. Da hun og jeg ble venner, var hun singel som meg. men så en dag da vi tok heisen opp sammen, begynte hun å bable om hvor kjekk vaktmesteren i blokken min er. Og nå har de vært sammen i omtrent et halvt år!

Ikke misforstå meg. Jeg er glad for at hun har funnet drømmemannen sin. Jeg prøver bare fortsatt å finne min.

«Hvor er du nå?» spør hun.

«Gjemmer meg på toalettet naturligvis.»

«Å, herregud. Unnskyld.»

«Det går bra,» murrer jeg. «Du elsket sikkert lidenskapelig med kjæresten din, mens jeg sitter fastlåst her med en fyr som prøver å overtale meg til å bli med på et pyramidespill.»

«Å nei, Syd! Er det sant?»

«Og det er ikke det verste,» sier jeg. «Moren hans prøvde å facetime ham midt i måltidet, og han tok faktisk telefonen. Jeg måtte si hallo til henne! Moren hans, Gretchen! På den første daten vår!»

«Jeg er virkelig lei for det,» sier hun, selv om jeg hører at hun prøver å la være å le.

«Det tror jeg nok.»

«Jeg mener det, Syd. Jeg er fæl. Jeg skal spandere latte og muffins etter yogaen i morgen.»

Jeg kan vel godta den unnskyldningen. Daten er uansett nesten over. Jeg er omtrent fem minutter fra å slippe å se Ekte Kevin eller Falske Kevin igjen. Vel, Falske Kevin ser jeg kanskje igjen hvis jeg går på en Matt Damon-film.

Jeg sier ha det til Gretchen, kaster et siste kritisk blikk på armene mine (som er fine som de er, Kevin!), og så går jeg ut til bordet igjen. Og under over alle undre, et mirakel har skjedd, og regningen vår ligger på bordet og venter på meg. Kanskje jeg kommer meg ut herfra før jeg hadde regnet med.

«Du var der inne i en evighet,» kommenterer Kevin. Han tørker seg på leppene med ermet. Han får sausen vekk fra leppene, men isteden blir den smurt utover den hvit- og rødrutete skjorten hans. Jeg gidder ikke lenger å bry meg. «Ramlet du nedi?»

Jeg tvinger fram et tynt smil. «Takk for middagen.»

«Bare hyggelig.» Kevin skyver regningen over bordet til meg. «Din andel er på trettiåtte dollar.»

Jeg ville ikke at Kevin skulle spandere måltidet på meg, for jeg ikke vil skylde ham noe, men jeg har problemer med å forstå hvordan min lille salat og Cola Light pluss tips har klart å bli trettiåtte dollar. Regnskapsføreren i meg har lyst til å ta regningen og regne ut min egentlige del av måltidet, men kvinnen i meg vil ikke forlenge dette ett sekund mer enn nødvendig. Så isteden slenger jeg to tjuedollarsedler på bordet.

Mens Kevin klatrer ut av båsen, kommer låten «Eye of the Tiger» på radioen. Han smiler til meg og blunker. «Det er favorittlåten min. Er ikke Rocky verdens beste film?»

«Jeg har ikke sett den.»

Kevin klemmer hånden mot brystet av ren forskrekkelse, som om jeg akkurat skulle ha fortalt ham at hobbyen min er å drepe hundevalper. «Har du ikke sett den?»

«Nei.»

«Vel, da vet vi hva vi skal gjøre på den andre daten vår.»

Jeg bestemmer meg for ikke å ta fra ham troen på at det blir en date til. Men så snart jeg kommer meg ut herfra, skal jeg blokkere ham på Cynch. Han har ikke det ekte telefonnummeret mitt, så han har ingen måte å kontakte meg på igjen.

«Og så,» legger han til, «kan vi se Rocky II på vår tredje date. Og Rocky III på vår fjerde date!»

Han er midt i planleggingen av vår sjuende date (Rocky VI) da vi kommer ut av baren. Det er midt i august, som er en fin årstid til å gå i ermeløs kjole og vise fram de groteske armene mine, men det er også den høyeste luftfuktigheten i New York City. Til tross for at jeg har balsam i håret og har brukt krølltangen med omhu, har håret mitt begynt å kruse seg. Heldigvis bryr jeg meg ikke det minste om hva daten min måtte mene om håret mitt på dette tidspunktet.

«Jeg skal følge deg hjem,» forteller Kevin meg.

Det er like før jeg svelger feil. «Nei, det går bra.»

Han stikker haken fram. «Jeg insisterer. Det er mørkt ute. Hva slags gentleman ville jeg vært hvis jeg lot deg gå hjem alene i mørket?»

«Det går bra. Jeg mener det.»

«Du kan bli drept, Sydney.»

Det høres lite sannsynlig ut. Uansett er jeg villig til å risikere å dø bare for å komme meg bort fra denne fyren. Men han har et bestemt uttrykk i ansiktet, og jeg begynner å få mistanke om at den enkleste løsningen er å bare la ham følge meg hjem. Ikke at jeg egentlig har tenkt å la ham følge meg hjem. Jeg bor omtrent ti kvartaler unna, og jeg tenker at etter tre eller fire kvartaler skal jeg bare peke på en tilfeldig boligblokk og si at der bor jeg. Så er jeg befridd fra den Ekte Kevin for alltid.

«Greit,» brummer jeg. «La oss gå.»

Han smiler til meg. «Vis meg veien.»

Siden det er en tirsdagskveld og ikke helg, er gatene mer folketomme enn de vanligvis er når jeg er alene ute etter mørkets frambrudd. Spesielt siden jeg vanligvis oppholder meg i travlere områder, og jeg nå skjærer gjennom et boligstrøk bare for å få dette overstått så raskt som mulig. Boligstrøkene er alltid stillere, og det lukter heller ikke like sterkt av urin her som i den mer befolkede veien tilbake til blokken min. Dessuten er det såpass øde her at det ikke er helt fryktelig å ha selskap av Kevin.

Når det er sagt, er det likevel ikke snakk om at jeg har tenkt å vise ham hvor jeg bor. Da kommer jeg aldri til å bli kvitt fyren.

Jeg bråstopper foran en sandsteinsbygning noen kvartaler fra den egentlige blokken min. Jeg gestikulerer mot trappen. «Vel, her bor jeg!»

Forhåpentligvis vil han ikke insistere på å følge meg inn i bygningen, for jeg vet ikke hvordan jeg kommer meg inn her. Men det virker ikke som om han har lyst til å gå.

«Jeg har hatt det kjempehyggelig, Sydney,» forteller Kevin meg.

Jeg klarer ikke helt å få meg til å gjengjelde komplimenten, selv om det bare er for å være hyggelig. «Hm.»

Den ene munnviken hans løfter seg. «Hva med en klem?»

«Eh …» Jeg ser på de utstrakte armene hans og svetteflekkene som har samlet seg mens vi gikk gjennom den fuktige augustluften. «Jeg gir ikke klem på første date.»

«Åh.» Først tror jeg at han har tenkt å protestere, men så sier han: «Vel, hva med et kyss da?»

Har han gått helt fra vettet? Jeg har ikke lyst til å klemme ham, men jeg vil i hvert fall ikke ha de slimete leppene hans borti mine.

«Kom igjen,» sier han. «Jeg spanderte middag. Har du virkelig ikke tenkt å kysse meg?»

Han spanderte middag? På hvilken planet betyr det at jeg betalte førti dollar for en salat, at han spanderte middag på meg? «Jeg verken kysser eller klemmer på første date,» forklarer jeg. Og så, i tilfelle han foreslår at vi skal dunke hofter eller Gud vet hva, legger jeg til: «Jeg følger en streng linje med ingen fysisk kontakt.»

«Seriøst?»

Han tar et skritt nærmere. Han tårner over meg, men jeg kan likevel lukte den sure stanken av ølånden hans. Jeg tar et skritt bakover og dunker inn i den lave trappen opp til inngangen i bygningen der jeg påsto at jeg bor. Jeg kikker meg rundt, forskrekket over at det ikke er en eneste fotgjenger å se. Jeg hadde skjønt at Kevin var en dust, men jeg anså ham som ufarlig.

Stor tabbe.

«Kom igjen, Sydney.» Han kommer enda et skritt nærmere meg – denne gangen ubehagelig nær. Kevin er kanskje tynn, men han ser sterk ut. Sterkere enn meg, det er helt sikkert. «Du må slutte å erte meg sånn. Jeg spør bare om et kyss, for guds skyld.»

«Jeg tror denne daten er over,» sier jeg bestemt.

«Ikke vær sånn.» Han rynker pannen, og ansiktet blir forvridd i det svake lyset fra gatelykten over oss. «Det er typisk kvinnfolk. Du kommer aldri til å få deg en mann hvis du ikke engang vil kysse en fyr på første date, vet du.»

Tankene svirrer i hodet, mens jeg går gjennom innholdet i håndvesken og hva jeg kan bruke som våpen. Gretchen ga meg en sprayboks med Mace, men den tok jeg ut på et tidspunkt fordi den lekket og jeg aldri hadde vært i en situasjon der jeg ville trenge den. Jeg har en spruteflaske med håndsprit. Hvis jeg sprayer ham i øynene med håndsprit, vil det gjøre jobben? Det betyr selvsagt at jeg først må lokalisere den i den gigantiske håndvesken, som på dette tidspunktet antagelig inneholder 80 prosent krøllede papirlommetørklær.

Jeg bestemmer meg for at det beste er å presse meg forbi ham og legge på sprang. Om et kvartal eller to kommer jeg sikkert til å løpe på et annet menneske.

«Sydney,» sier han.

Jeg unngår øyekontakt da jeg prøver å snike meg rundt ham. Men Kevin er kjappere enn han ser ut som. Fingrene hans lukker seg rundt håndleddet mitt og klemmer det inn mot den taggete murveggen på huset. De lange fingrene biter inn i huden.

«Kom igjen, Sydney,» sier han. «Vi kan ikke avslutte kvelden nå. Det har jo akkurat begynt å bli moro.»


KAPITTEL 3

Kevin klemmer kroppen mot meg. Stanken av surt øl er nesten overveldende, og jeg må snu hodet bort mens jeg forsøker å vrikke meg løs.

Han vil ikke bare kysse. Han vil mer enn det. Og han har ikke tenkt å gi seg før han får det. Jeg skulle aldri ha latt ham følge meg hjem.

Herregud, hvorfor er han så sterk?

«Slipp meg!» freser jeg til ham.

«Jeg sa jo,» glefser han med sammenbitte tenner, «at du skulle slutte å erte meg.»

Nå presser han kroppen mot meg, varm og ukomfortabel. Jeg åpner munnen og gjør meg klar til å slippe ut et øredøvende skrik. Det er boligblokker i dette kvartalet. Noen er nødt til å høre det, selv om alle vinduene er lukket og luftkondisjoneringen durer for fullt inne. Men før en lyd rekker å passere leppene mine, hører jeg en buldrende stemme bak meg: «Hei! Hei! Hva er det du holder på med?»

Kevin løsner grepet rundt håndleddet mitt. Han rygger noen centimeter unna, og jeg bestemmer meg for å utnytte det faktum at jeg kan røre på meg igjen. Jeg tar spenntak mot en søppelkasse ved siden av meg, løfter høyre bein og kjører et kne opp i skrittet på ham, så hardt jeg bare klarer.

Det er gledelig å se at Kevin går i bakken. Jeg har aldri sparket noen i ballene før, men jøss, det fungerer skikkelig bra. Han krøker seg sammen, klemmer hendene rundt familiejuvelene og er knallrød i ansiktet. Det er et rush – vel, helt til jeg mister balansen i farten og ramler over ende og dunker hodet i søppelkassen.

«Din fitte!» gisper Kevin. «Hva faen er i veien med deg?»

Mens jeg veldig forsiktig kommer meg på beina igjen, myser jeg mot skyggene og skikkelsen som har reddet meg. Det er for mørkt til at jeg kan se tydelig, men det er helt klart en mann, med omtrent gjennomsnittlig kroppsbygning og høyde. Han stirrer ned på Kevin, som fortsatt ligger sammenkrøket, men så kikker han opp på meg.

«Går det bra, miss?»

«Dette har ikke du noe med!» spytter Kevin mot ham. «Vi var på date, ditt rasshøl. Vi hadde det kjempehyggelig.»

Den mystiske mannen fortsetter å se på meg og venter på svaret mitt, og øynene hans er som mørke skygger.

«Det går bra med meg.» Jeg børster skitt av den ermeløse, blå kjolen, som jeg antagelig aldri kommer til å bruke igjen av uendelig mange grunner, inkludert usikkerheten rundt de uakseptabelt slappe armene. Etter dette burde jeg bare kaste den. «Jeg mener, nå går det bra med meg.»

«Bra med deg?» utbryter Kevin. «Jeg burde anmelde deg for overfall!»

Mysteriemannen snøfter overrasket. «Jeg så hva du prøvde deg på. Jeg ringer gjerne politiet og forteller dem det.»

Med de ordene tar han mobilen opp av lommen som om han skal til å ringe 911. Han ser på meg igjen som for å få tillatelse, og jeg rister på hodet. Det er ikke sånn jeg vil at denne kvelden skal avsluttes. Jeg vil bare komme meg hjem og legge meg i badekaret. Og blokkere Kevin på Cynch. Jeg kan rapportere ham til sideadministratoren siden de har all hans personlige informasjon.

For første gang ser Kevin ordentlig bekymret ut. Med litt anstrengelser klarer han å rette seg opp. «Hei,» sier han. «Hei, hør nå her, du misforsto kanskje. Jeg hadde ikke tenkt å –»

«Kom deg vekk!» sier den mystiske mannen og avskjærer ham. «Nå. Før daten din ombestemmer seg og ringer politiet.» Han senker stemmen noen hakk så den nesten blir knurrende. «Og hvis du noen gang plager henne igjen, vitner jeg mer enn gjerne om det jeg så at du gjorde. Vet du hvordan det er å sitte i fengsel for en sexforbryter?»

Kevins øyne blir store. Endelig har han skjønt tegningen.

Jeg ser på mens daten min halter bortover gaten, i motsatt retning av blokken min. Det er først da han forsvinner ut av syne at jeg endelig kjenner at skuldrene senker seg.

«Er du sikker på at det går bra?» spør Mysteriemannen.

Jeg vrir hodet i retning av stemmen hans. Han har stilt seg i lyset under gatelykten, så jeg får endelig tatt en kikk på ham. Og …

Wow.

Du vet det tåpelige folk pleier å si – at de ser på et annet menneske, og så slår lynet ned? Jeg har alltid syntes at det høres fullstendig latterlig ut, før det skjedde med meg for tre år siden og jeg møtte den første fyren på den måten. Men det fungerte ikke, og jeg har gitt opp håpet om at det skulle skje igjen. Men nå, her skjer det. Det jævla lynnedslaget enda en gang.

Mysteriemannen er hot, for å si det mildt. Han har tykt, svart hår og kullsvarte øyne, og blikket er så intenst at det sender enda et lynnedslag gjennom meg. Den kraftige kjeven gjør at han ser selvsikker ut, en mann som har full kontroll. Ansiktet har den pene, klassiske symmetrien. Han har på seg en svart T-skjorte som viser fram den slanke kroppen og får det mørke håret og øynene til å virke enda mer intense. Og det glitrer heller ikke i en giftering på venstre hånd.

Men best av alt er hvordan han stirrer på meg. Som om han også ble truffet av lynet, akkurat som meg. Jeg vedder livet på det.

«Det går bra,» får jeg fram. «Jeg er bare … du vet, skjelven.»

Mysteriemannen ser ut i det fjerne og forsikrer seg om at Kevin virkelig er borte. «Er det kjæresten din?»

Jeg rister på hodet. «Vi møttes for første gang i kveld. Hooket opp på Cynch.» Jeg kjenner at jeg blir rød i ansiktet. «Jeg mente ikke hooket opp selvsagt. Men vi hadde en date i kveld.» Og så legger jeg til, helt unødvendig: «Den gikk ikke bra.»

«Såpass skjønte jeg.»

«Han vet ikke hvor jeg bor.» Jeg legger armene rundt brystet. «Jeg skal rapportere ham til appen. De tar sånt veldig alvorlig. Jeg tror ikke at han kommer til å plage meg igjen. Men … takk for at du hjalp meg.»

Han smiler skjevt. «Det ser ut som om du klarte deg ganske bra alene. Han kunne jo nesten ikke gå.»

Jeg smiler av det tilfredsstillende minnet om hvordan det føltes å kjøre kneet opp i ballene til Kevin. «Takk.»

Mysteriemannen stirrer på meg, og det lille smilet leker fortsatt på leppene hans. Elektrisiteten mellom oss er til å ta og føle på. Noen ganger er jeg ikke sikker på om en fyr er interessert i meg eller ikke. Men ut fra måten som Mysteriemannen ser på meg på, vet jeg at han er interessert. Og til tross for at jeg føler meg skjelven etter det som nettopp skjedde, vil jeg gladelig gi ham telefonnummeret mitt her og nå.

For en fantastisk meet-cute. Jeg kan allerede se for meg at jeg forteller historien til barna våre. Det var en tufs som prøvde å kysse meg, og det var sånn, unger, at jeg møtte faren deres.

Ok, nå tar jeg kanskje ting litt på forskudd. Men når man vet, så vet man.

«Kommer du deg hjem herfra, tror du?» spør Mysteriemannen.

Jeg ser meg rundt. I løpet av de siste minuttene har det blitt mer folksomt i gatene. Det føles ikke så øde som det gjorde da Kevin prøvde seg på meg. «Det går fint.»

«Flott,» sier han.

Og så, til mitt store sjokk, skal han til å snu seg. For å gå.

«Eh, takk enda en gang!» roper jeg. «Jeg satte virkelig pris på det du gjorde. Du er liksom helten min.»

Det lokker fram et stort smil i ansiktet hans. Og han blir om mulig enda kjekkere når han smiler. Han må jo være skuespiller eller modell eller noe sånt. Jeg mener, jøss. «Bare hyggelig,» sier han. «Jeg er bare glad for at alt er bra med deg.»

Vi stirrer på hverandre litt til, og jeg innbiller meg de neste ordene som kommer fra munnen hans …

Er det greit om jeg ringer deg en dag?

Kan jeg invitere deg ut på lørdag?

Kan vi elske lidenskapelig i kveld? Er du med på det?

Men han sier ingen av delene. Han spør ikke engang om hva jeg heter. Han løfter bare den ene hånden og sier: «Vel, god natt da.»

Og så går han sin vei.

Hva. I. Helvete?

